Най-малките момичета на „Вълците“ взеха историческа победа в Шумен – Вестник "Екип 7"
Най-малките момичета на „Вълците“ взеха историческа победа в Шумен
Историческа победа взеха в петък в решаващ мач от втория кръг на зона „Добруджа“ и „Мизия“ момичетата до 12 години на СКБ „Вълци Разград“.
Срещите за класиране 1-5 място в елитната група се изиграха в зала „Младост“ в Шумен, а състезателките на треньорите Пенко Велчев и Златина Здравкова имаха трудната задача още на старта на кръга да се изправят срещу домакините. Като втори във временното класиране и претенденти за лидерското място, шуменки се раздадоха на терена и въпреки усилията на „Вълчиците“ взеха мача със солидна преднина от 73:46 т.
Дали най-малките ни баскетболистки ще останат в елитната група, или ще изпаднат от нея, трябваше да се реши във втората им и последна среща за деня. Тя бе с другия отбор от група „А“, който влезе в елита след есенния дял на шампионата – „Спартак“ /Варна/.
След треньорските наставления в паузата и с ясната мисъл, че ще стъпят на паркета за всичко или нищо, „Вълчиците“ влязоха в мача пределно мотивирани. Още в първата част показаха зъби и припомниха как могат да хапят, а усилията им се увенчаха с успех. Срещата завърши при резултат 57:31 в полза на нашите момичета, които на практика отстраниха другия отбор, който се бореше се оставане в групата.
Класирането, което си осигури с тази победа представителният отбор за момичета до 12 години на СКБ „Вълци Разград“, се оказва историческо. Благодарение на тях и на школата, водена от Пенко Велчев, за първи път от години насам Разград ще е домакин на мачове от държавното първенство. Това ще се случи още в началото на следващия месец в зала „Лудогорец“, където ще се изиграят последните срещи в групата. Те ще определят кой да е домакин и гост в зоната в заключителния етап преди финалите на държавното, останалите два отбора пък ще бъдат разпределени в другите зони на страната.
Така пред „Вълчиците“, които в момента са четвърти в групата със 138:209 , стои нова тежка задача – среща с лидера „Светкавица“ /Търговище/ с актив 251:126.
Шуменките с натрупани 204:181 т. пък ще влязат в мач с третите в групата „Дунав“ /Русе/, които имат актив от 151:117.